ZVOLEN. Iba 34 dní trvá tohtoročné fašiangové obdobie, ktorého súčasťou je aj plesová sezóna. Dĺžka fašiangov sa odvíja od termínu Veľkej noci, ktorá je tento rok už koncom marca. Po Popolcovej či Škaredej strede už nastupuje pôstne obdobie.
Ak vezmeme do úvahy, že zo spomenutých 34 dní je väčšina pracovných, s organizovaním plesov, zábav či obecných zabíjačiek sa naozaj treba poponáhľať.
Hotel alebo kulturák
Zisťovali sme teda, kde sa vo Zvolene a okolí bude plesať. Plesovú sezónu otvorí 23. januára Zvolenský ples v hoteli Poľana, medzi inými s hosťami Natáliou Hatalovou a Petrom Cmorikom. "Do tanca hrajú Olšiakovci a DJ Laco Hradský," ozrejmuje za organizátorov Ján Kubiš.
Obsadenú kapacitu hlási Marína ples, ktorý bude 6. februára v Dome kultúry ŽSR. Ples železničiarskeho folklórneho súboru Marína bude hostiť speváka ľudových piesní Jána Ambróza.
Aj pomoc štvornohým
Neoficiálne zvierací ples, oficiálne 2. benefičný ples Mačiek Zvolen. Za jeho organizáciou stojí občianske združenie Mačky Zvolen a bude 13. februára v hoteli Palace v Kúpeľoch Sliač.
"Prvý ročník plesu sa premenil na čarovnú noc pre viac ako 120 hostí a priniesol okrem tanca a zábavy aj pomoc pouličným mačkám vo výške 774 eur," pripomína zástupkyňa združenia Slavomíra Majorová.
"Jeho 2. ročník v prostredí Hotela Palace umocní silnú atmosféru a ideu pomoci. Samozrejme, že ples nie je určený len milovníkom zvierat a rozhodne ich netreba brať so sebou, budú tam aj tak po celý večer s nami," hovorí.
Vítaný je vstup v maskách. "Očakávajte veľa zábavy, skvelých ľudí a dobrý pocit, že pomôžete mačičkám v núdzi," odkazuje Majorová.
Študentská rada pri zvolenskom gymnáziu avizuje 3. študentský ples s polnočným ohňostrojom v Divadelnej reštaurácii 19. februára. Maškarný ples sa chystá 30. januára v Dobrej Nive.
Kúpele Sliač (Spoločenská dvorana Palace) budú dejiskom aj 17. mestského plesu, ktorý na 6. februára pripravuje mesto Sliač.
Pod Poľanou, na Honte
Plesovú sezónu pod Poľanou už pred týždňom otvoril reprezentačný ples mesta Detva. V ponuke je tiež 23. januára reprezentačný ples Detského folklórneho súboru Ratolesť, 24. januára Kresťanský ples, 30. januára Fašiangový ples folklórneho súboru Detva, 31. januára Hokejový ples alebo 14. februára Valentínsky ples DFS Podpoľanček.
Zámok Vígľaš pozýva 6. februára na Zámocký ples v historických kostýmoch, hviezdou večera bude východoslovenský spevák Lukáš Adamec so svojou skupinou.
Spoločenské tance, laserovú šou a zábavu s hudobnou skupinou Sextet sľubuje 22. mestský ples, ktorý bude 6. februára pod taktovkou mesta Hriňová. V hriňovskom Vegas clube chystajú 23. januára 6. ročník Oldies disco plesu s DJ.
Folklórny súbor Hont, detský folklórny súbor Vartášik aj krupinský divadelný ochotnícky súbor Braxatoris; títo všetci spojili svoje sily pri príprave spoločenského plesu, ktorý sa uskutoční 30. januára v kultúrnom dome v Hontianskych Nemciach. Ešte predtým, 23. januára bude v Hontianskych Nemciach Valentínsky ples, tentoraz v réžii tamojšej obce.⋌